VENDIM
Nr. 638, datë 15.11.2023
PËR NJË SHTESË FONDI NË BUXHETIN E VITIT 2023, MIRATUAR PËR MINISTRINË E ARSIMIT DHE SPORTIT, PËR BASHKINË POGRADEC, PËR FINANCIMIN E TARIFËS SË PJESËMARRJES PËR ORGANIZIMIN E AKTIVITETIT NDËRKOMBËTAR “KAMPIONATI BOTËROR I FORMULA 1 H2O”
Në mbështetje të nenit 100 të Kushtetutës, të neneve 5 e 45, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, të pikës 4, të nenit 25, të ligjit nr. 139/2015, “Për vetëqeverisjen vendore”, të ndryshuar, dhe të nenit 14, të ligjit nr. 84/2022, “Për buxhetin e vitit 2023”, të ndryshuar, me propozimin e ministrit të Arsimit dhe Sportit, ministrit të Shtetit për Pushtetin Vendor dhe të ministrit të Financave dhe Ekonomisë, Këshilli i Ministrave
VENDOSI:
1. Ministrisë së Arsimit dhe Sportit, në buxhetin e miratuar për vitin 2023, i shtohet fondi prej 106 000 000 (njëqind e gjashtë milionë) lekësh në programin “Zhvillimi i sportit dhe rinisë”, për Bashkinë Pogradec, për financimin e vlerës së tarifës së pjesëmarrjes “Staging fee” për realizimin e aktivitetit ndërkombëtar “Kampionati Botëror i Formula 1 H2O”. 
2. Fondi i përcaktuar në pikën 1, të këtij vendimi, i transferohet njësisë së vetëqeverisjes vendore, Bashkia Pogradec, nga Ministria e Arsimit dhe Sportit, në formë transferte, llogaria ekonomike 604. 
3. Bashkia Pogradec kryen pagesën e tarifës së pjesëmarrjes për realizimin e aktivitetit ndërkombëtar “Kampionati Botëror i Formula 1 H2O”, sipas akteve të saj të angazhimit, pasi të ketë administruar dokumentacionin e nevojshëm që garanton zhvillimin e aktivitetit dhe financimin e plotë të tij nga organizatorët. 
4. Efektet financiare, në shumën prej 106 000 000 (njëqind e gjashtë milionë) lekësh, përballohen nga fondi rezervë i buxhetit, i miratuar për vitin 2023.
5. Ngarkohen Ministria e Arsimit dhe Sportit, Ministria e Financave dhe Ekonomisë, ministri i Shtetit për Pushtetin Vendor dhe Bashkia Pogradec për zbatimin e këtij vendimi.

Ky vendim hyn në fuqi pas botimit në Fletoren Zyrtare.

